P6_TA(2006)0499

Letno poročilo Evropskega varuha človekovih pravic za leto 2005

Resolucija Evropskega parlamenta o letnem poročilu Evropskega varuha človekovih pravic za leto 2005 (2006/2117(INI))

Evropski parlament,

- ob upoštevanju letnega poročila Evropskega varuha človekovih pravic za leto 2005,

- ob upoštevanju člena 195 Pogodbe ES,

- ob upoštevanju člena 43 Listine o temeljnih pravicah Evropske unije,

- ob upoštevanju Sklepa 94/262/ESPJ, ES, Euratom Evropskega parlamenta z dne 9. marca 1994 o pravilih in splošnih pogojih, ki urejajo opravljanje funkcije varuha človekovih pravic [1],

- ob upoštevanju sporočila Komisije z dne 5. oktobra 2005 v zvezi s pooblastilom za sprejetje in posredovanje sporočil Evropskemu varuhu človekovih pravic in za nastop javnih uradnikov pred njim (SEK(2005)1227),

- ob upoštevanju svojih prejšnjih resolucij o dejavnostih Evropskega varuha človekovih pravic, zlasti svoje resolucije z dne 4. aprila 2006 o posebnem poročilu Evropskega varuha človekovih pravic o osnutku priporočila Svetu Evropske unije v zvezi s pritožbo 2395/2003/GG glede odprtja sej Sveta za javnost, kadar slednji nastopa v vlogi zakonodajalca [2],

- ob upoštevanju drugega in tretjega stavka člena 195(2) svojega Poslovnika,

- ob upoštevanju poročila Odbora za peticije (A6-0309/2006)

A. ker je predsednik Parlamenta dne 13. marca 2006 uradno prejel letno poročilo Evropskega varuha človekovih pravic za leto 2005 in je varuh človekovih pravic Nikiforos Diamandouros svoje poročilo dne 3. maja 2006 predstavil Odboru za peticije,

B. ker je bila Listina o temeljnih pravicah Evropske unije slovesno razglašena na zasedanju Evropskega sveta v Nici dne 7. decembra 2000 in ker obstaja politična volja, da bi postala pravno zavezujoč dokument,

C. ker člen 41 Listine o temeljnih pravicah določa, da ima vsakdo pravico, da institucije in organi Unije njegove zadeve obravnavajo nepristransko, pravično in v razumnem roku,

D. ker člen 195 Pogodbe ES in člen 43 Listine temeljnih pravic določata, da ima "vsak državljan Unije in vsaka fizična ali pravna oseba s prebivališčem ali statutarnim sedežem v eni od držav članic pravico, da se glede nepravilnosti pri delovanju institucij in organov Skupnosti obrne na Evropskega varuha človekovih pravic, razen glede Sodišča in Sodišča prve stopnje v njuni pravosodni funkciji",

E. ker je bistveno, da imajo institucije Skupnosti in organi proračunska sredstva, ki jih potrebujejo za izpolnjevanje svojih obveznosti, zato da dobijo državljani hitre in vsebinske odgovore na svoja vprašanja, pritožbe in peticije,

F. ker je varuh človekovih pravic priporočil, da bi vse institucije Skupnosti in organi sprejeli skupen pristop v zvezi z Evropski kodeks dobrega ravnanja javnih uslužbencev in njegovo resolucijo z dne 6. septembra 2001 [3],

G. ker je bilo v letu 2005 na varuha človekovih pravic naslovljeno največje število pritožb doslej [4] in ker je varuh človekovih pravic učinkovito pomagal v več kot 75 % nanj naslovljenih primerih (vključno z nedopustnimi), primer je raziskal, ga posredoval pristojnemu organu ali pa je svetoval, kam naj se pritožniki obrnejo za pravočasno in učinkovito rešitev težave,

H. ker je med pritožbami, ki jih prejme varuh človekovih pravic, še vedno skoraj 70 % takih, ki ne spadajo v njegovo pristojnost, od tega jih 93,7 % ne spada v njegovo pristojnost zaradi vsebine, saj niso vložene proti instituciji ali organu Skupnosti,

I. ker se dejavnosti varuha človekovih pravic in Odbora za peticije lahko prekrivajo, zlasti kadar varuh človekovih pravic preverja, ali so postopki za ugotavljanje kršitev, ki jih je Komisija sprožila proti državam članicam, v skladu s splošnimi načeli prava EU in načelom dobrega upravljanja, in kadar Odbor za peticije sočasno obravnava peticije o domnevnih kršitvah prava Skupnosti, ki naj bi jih v zvezi z isto zadevo zagrešila ta država članica,

J. ker se je varuh človekovih pravic v letu 2005 ukvarjal s skupaj 627 preiskavami in ker rezultati opravljenih preiskav kažejo, da v 114 primerih ni bilo možno ugotoviti nepravilnosti; in ker so 89 primerov rešile same institucije ali organi po pritožbi varuhu človekovih pravic ter je bilo predlaganih 22 sporazumnih rešitev;

K. ker imajo preiskave varuha človekovih pravic pogosto pozitivne rezultate za pritožnika ter zaradi sprejetja in izvajanja ustreznih ukrepov prispevajo k izboljšanju kakovosti upravljanja v zadevnih organih in institucijah,

L. ker mu je varuh človekovih pravic v letu 2005 predložil tri posebna poročila in ker je predložitev posebnega poročila Parlamentu pomembno sredstvo za varuha človekovih pravic, s katerim pri nekaterih peticijah zaprosi za politično podporo Parlamenta in njegovega Odbora za peticije, kadar gre za urejanje zadev državljanov, katerih pravice so bile kršene, in s katerim se izboljšuje standard evropske uprave,

M. ker je bila večina preiskav pritožb zaradi domnevnega pomanjkanja preglednosti; in ker je to zaskrbljujoče glede na demokratično odgovornost Unije,

N. ker se je 68 % preiskav varuha človekovih pravic nanašalo na Komisijo; in ker je Komisija dne 4. oktobra 2005 sprejela nove notranje postopke za nadaljnjo obravnavo preiskav varuha človekovih pravic,

O. ker je varuh človekovih pravic v letu 2005 s srečanji in skupnimi dogodki nadaljeval z razvijanjem konstruktivnega delovnega odnosa z drugimi evropskimi institucijami in organi; ker je varuh človekovih pravic v letu 2005 razširil in okrepil Evropsko omrežje varuha človekovih pravic z razvijanjem izmenjav informacij in najboljše prakse; ker je v tem omrežju sodeloval Odbor za peticije;

P. ker je institucija varuha človekovih pravic leta 2005 praznovala deseto obletnico; in ker je želel varuh človekovih pravic ob tej priložnosti z različnimi sporočili povečati ozaveščenost državljank in državljanov o tem, kako lahko uveljavljajo svoje pravice in kako poiščejo pomoč pri varuhu človekovih pravic,

1. meni, da je varuh človekovih pravic znova uspešno izpolnil svoje cilje, zlasti izboljšanje učinkovitosti svoje institucije v zvezi s spodbujanjem dobrega upravljanja in spoštovanja pravne države in človekovih pravic;

2. meni, da je vloga varuha človekovih pravic v zvezi s spodbujanjem preglednosti in odgovornosti glede postopka odločanja in uprave v Evropski uniji pomemben prispevek k oblikovanju Unije, v kateri se odločitve sprejemajo "v kar najtesnejši povezavi z državljani", kot je določeno v členu 1(2) Pogodbe o Evropski uniji;

3. bi pozdravil racionalizacijo parlamentarnega postopka, da se v prihodnje zagotovi hitrejšo obravnavo letnega poročila varuha človekovih pravic v Odboru za peticije;

4. poziva institucije Skupnosti in organe, naj pridobijo proračunska sredstva, ki jih potrebujejo, da bi lahko državljanom dali hitre in vsebinske odgovore na vprašanja, pritožbe in peticije;

5. ponavlja svojo zahtevo iz prejšnjih resolucij, da bi morale vse institucije Skupnosti in organi na podlagi njegove zgoraj navedene resolucije z dne 6. septembra 2001 sprejeti skupen pristop v zvezi z Evropskim kodeksom dobrega ravnanja javnih uslužbencev;

6. se v celoti strinja z mnenjem varuha človekovih pravic, da je način odziva uprave na upravičene pritožbe ključno merilo za približevanje institucij in organov Unije državljanom ter da ga je mogoče še znatno izboljšati;

7. pozdravlja nadaljnjo zagotovitev pomoči pritožnikom tudi v primerih, v katerih ni bilo mogoče ugotoviti nepravilnosti, pri čemer je bila obenem izrabljena priložnost za izboljšanje kakovosti upravnega postopka;

8. je zadovoljen z javno podobo varuha človekovih pravic, čigar cilj je, da bi obveščal javnost, in meni, da bi lahko s kakovostnimi informacijami zmanjšali število pritožb, ki niso v pristojnosti varuha človekovih pravic; obenem poziva varuha človekovih pravic, naj pritožbe, ki niso v njegovi pristojnosti, v skladu z načelom subsidiarnosti neposredno posreduje ustreznim nacionalnim ali regionalnim službam,

9. pozdravlja splošno konstruktivno sodelovanje varuha človekovih pravic z institucijami in organi Skupnosti ter potrjuje njegovo vlogo zunanjega nadzornega mehanizma kot tudi dragocenega vira za nenehno izboljševanje evropske uprave;

10. ugotavlja, da je varuh človekovih pravic predložil tri posebna poročila, od katerih je Parlament dva že obravnaval, medtem ko se za preostalo poročilo lahko sedaj začne zaključek sodnega postopka;

11. meni, da je treba čim prej ustrezno spremeniti status varuha človekovih pravic z dne 9. marca 1994, kar je že zahteval Odbor za peticije v zadnjem poročilu o letnem poročilu varuha človekovih pravic za leto 2004; pozdravlja dejstvo, da je varuh človekovih pravic predsedniku Parlamenta dne 11. julija 2006 predložil obširen predlog v zvezi s tovrstno spremembo;

12. ceni dobro sodelovanje z Odborom za peticije Evropskega parlamenta;

13. vendar poudarja potrebo po jasni opredelitvi in razmejitvi vloge varuha človekovih pravic in vloge svojega Odbora za peticije ter poziva varuha človekovih pravic, naj še naprej obravnava le tiste pritožbe državljanov, ki so v njegovi pristojnosti;

14. vendar meni, da bi lahko varuh človekovih pravic in Odbor za peticije, kadar v okviru svojih nalog in pristojnosti preiskujeta vprašanja, ki se prekrivajo - npr. na eni strani način, kako Komisija obravnava kršitve, in na drugi strani kršitve same -, prek tesnega sodelovanja dosegla zelo koristno sinergijo;

15. poziva Evropskega varuha človekovih pravic, naj izvaja pristojnosti nadzora, ki jih ima po uradni dolžnosti, zato da zagotovi preglednost in pravilni potek vseh postopkov zaposlovanja, ne glede na to, ali ti potekajo prek Evropskega urada za izbor osebja (EPSO) ali neposredno prek evropskega organa, kar vključuje tudi kadrovsko službo samega varuha človekovih pravic;

16. pozdravlja posebno poročilo glede odprtja sej Sveta za javnost, kadar slednji nastopa v vlogi zakonodajalca, ter poziva Svet, naj upošteva njegovo zgoraj navedeno resolucijo z dne 4. aprila 2006 in v prihodnje pri izvrševanju svoje zakonodajne funkcije vedno zaseda odprtih vrat in dostopno javnosti;

17. poziva prihodnja predsedstva Sveta, naj v svojih prizadevanjih za večjo preglednost svoje spletne strani ponudijo v vseh uradnih jezikih EU (v skladu s Prilogo I Sklepa Evropskega sveta v Bruslju z dne 15. in 16. junija 2006), da bi čim večjemu številu svojih državljank in državljanov omogočila in olajšala dostop do svojih dejavnosti;

18. v prizadevanju, da bi Unijo približali državljanom, predlaga, naj bo portal http://europa.eu skupna vstopna stran vseh institucij Skupnosti, da bi državljanke in državljani na podlagi čim jasnejše in preprostejše strukture imeli boljši pregled nad ureditvijo institucij, razdelitvijo pristojnosti in potekom postopkov odločanja znotraj Evropske unije ter da bi se preprečila nepotrebna zmeda zaradi obstoja vzporednih spletnih strani;

19. pozdravlja uvedbo novega notranjega postopka znotraj Komisije, ki je v večini primerov zadolžena za pripravo odgovorov na preiskave varuha človekovih pravic, v zvezi s katerimi se posamezni komisarji povežejo in sodelujejo pri določenem primeru, ter poziva Komisijo, naj ta postopek uporabi tudi pri obravnavi peticij;

20. pozdravlja Evropsko mrežo varuhov človekovih pravic in sodelovanje Evropskega varuha človekovih pravic z varuhi človekovih pravic in podobnimi organi na nacionalni, regionalni in lokalni ravni v posameznih državah članicah ter spodbuja nadaljnjo krepitev izmenjave najboljših praks;

21. poziva varuha človekovih pravic, da Odbor za peticije redno obvešča o svojih dejavnostih v državah članicah in o svojih stikih z nacionalnimi varuhi človekovih pravic;

22. pozdravlja zlasti posebni pisni postopek, na podlagi katerega nacionalni ali regionalni varuhi človekovih pravic prek Evropskega varuha človekovih pravic prejmejo pisne odgovore na vprašanja o zakonodaji Skupnosti in njeni razlagi, kar je dragocen prispevek k boljšemu prenosu in izvajanju zakonodaje Skupnosti;

23. spodbuja Evropskega varuha človekovih pravic, naj prireditvam, namenjenim državljankam in državljanom in zato potencialnim pritožnikom, še naprej namenja veliko pozornost, saj sta razdelitev pristojnosti in potek postopkov odločanja na evropski, nacionalni ter regionalni ravni za mnoge državljanke in državljane ter podjetja očitno še vedno nepregledna;

24. priznava prizadevanja varuha človekovih pravic za večjo ozaveščenost državljank in državljanov o njihovih pravicah glede vložitve pritožbe pri varuhu človekovih pravic; vendar ga zaradi visokega števila pritožb, ki niso v njegovi pristojnosti, poziva, naj okrepi svoja prizadevanja, da bi pogosteje in obsežneje jasno poročal o svojih pristojnostih;

25. pozdravlja vedno večjo udeleženost medijev pri obveščanju o dejavnostih varuha človekovih pravic;

26. odobri letno poročilo 2005, ki ga je predstavil Evropski varuh človekovih pravic in še zlasti ceni podrobno razčlenitev pritožb po sprejetem postopku, vrsti domnevne nepravilnosti, zadevni instituciji itd.;

27. naroči svojemu predsedniku, naj to resolucijo in poročilo Odbora za peticije posreduje Svetu, Komisiji, Evropskemu varuhu človekovih pravic, vladam in parlamentom držav članic ter njihovim varuhom človekovih pravic ali podobnim ustreznim organom.

[1] UL L 113, 4.5.1994, str. 15. Sklep, kakor je bil spremenjen s Sklepom 2002/262/ES, ESPJ, Euratom (UL L 92, 9.4.2002, str. 13).

[2] Sprejeta besedila, P6_TA(2006)0121.

[3] UL C 72 E, 21.3.2002, str. 331.

[4] Skupaj 3920, kar je 5% več v primerjavi s prejšnjim letom. Pri tem se je 335 pritožb nanašalo na isti predmet, zato so bile obravnavane v okviru skupne preiskave.

--------------------------------------------------